title: 2012/612/EU: Euroopan parlamentin päätös, 10. toukokuuta 2012 , vastuuvapauden myöntämisestä innovatiivisia lääkkeitä koskevaa yhteistä teknologia-aloitetta toteuttavan yhteisyrityksen talousarvion toteuttamisesta varainhoitovuonna 2010#Euroopan parlamentin päätöslauselma, 10. toukokuuta 2012 , joka sisältää huomautukset, jotka ovat erottamaton osa päätöstä vastuuvapauden myöntämisestä innovatiivisia lääkkeitä koskevaa yhteistä teknologia-aloitetta toteuttavan yhteisyrityksen talousarvion toteuttamisesta varainhoitovuonna 2010

text:
               17.10.2012

               FI

               Euroopan unionin virallinen lehti

               L 286/334

         EUROOPAN PARLAMENTIN PÄÄTÖS,
   10. toukokuuta 2012,
   vastuuvapauden myöntämisestä innovatiivisia lääkkeitä koskevaa yhteistä teknologia-aloitetta toteuttavan yhteisyrityksen talousarvion toteuttamisesta varainhoitovuonna 2010
   (2012/612/EU)
   EUROOPAN PARLAMENTTI, joka

               —

               ottaa huomioon innovatiivisia lääkkeitä koskevaa yhteistä teknologia-aloitetta toteuttavan yhteisyrityksen lopullisen tilinpäätöksen varainhoitovuodelta 2010,

               —

               ottaa huomioon tilintarkastustuomioistuimen kertomuksen innovatiivisia lääkkeitä koskevaa yhteistä teknologia-aloitetta toteuttavan yhteisyrityksen tilinpäätöksestä varainhoitovuodelta 2010 sekä yhteisyrityksen vastaukset (1),

               —

               ottaa huomioon neuvoston 21. helmikuuta 2012 antaman suosituksen (06086/2012 – C7-0050/2012),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon yhteisyrityksen perustamisesta innovatiivisia lääkkeitä koskevan yhteisen teknologia-aloitteen toteuttamiseksi 20 päivänä joulukuuta 2007 annetun neuvoston asetuksen (EY) N:o 73/2008 (3) ja erityisesti sen 11 artiklan 4 kohdan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön (A7-0108/2012),

               1.

               myöntää innovatiivisia lääkkeitä koskevaa yhteistä teknologia-aloitetta toteuttavan yhteisyrityksen toimitusjohtajalle vastuuvapauden yhteisyrityksen talousarvion toteuttamisesta varainhoitovuonna 2010;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman innovatiivisia lääkkeitä koskevaa yhteistä teknologia-aloitetta toteuttavan yhteisyrityksen toimitusjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 368, 16.12.2011, s. 17.

      (2)  EYVL L 248, 16.9.2002, s. 1.

      (3)  EUVL L 30, 4.2.2008, s. 38.

      (4)  EYVL L 357, 31.12.2002, s. 72.

      EUROOPAN PARLAMENTIN PÄÄTÖSLAUSELMA,
      10. toukokuuta 2012,
      joka sisältää huomautukset, jotka ovat erottamaton osa päätöstä vastuuvapauden myöntämisestä innovatiivisia lääkkeitä koskevaa yhteistä teknologia-aloitetta toteuttavan yhteisyrityksen talousarvion toteuttamisesta varainhoitovuonna 2010
      EUROOPAN PARLAMENTTI, joka

                  —

                  ottaa huomioon innovatiivisia lääkkeitä koskevaa yhteistä teknologia-aloitetta toteuttavan yhteisyrityksen lopullisen tilinpäätöksen varainhoitovuodelta 2010,

                  —

                  ottaa huomioon tilintarkastustuomioistuimen kertomuksen innovatiivisia lääkkeitä koskevaa yhteistä teknologia-aloitetta toteuttavan yhteisyrityksen tilinpäätöksestä varainhoitovuodelta 2010 sekä yhteisyrityksen vastaukset (1),

                  —

                  ottaa huomioon neuvoston 21. helmikuuta 2012 antaman suosituksen (06086/2012 – C7-0050/2012),

                  —

                  ottaa huomioon Euroopan unionin toiminnasta tehdyn sopimuksen 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

                  —

                  ottaa huomioon yhteisyrityksen perustamisesta innovatiivisia lääkkeitä koskevan yhteisen teknologia-aloitteen toteuttamiseksi 20 päivänä joulukuuta 2007 annetun neuvoston asetuksen (EY) N:o 73/2008 (3) ja erityisesti sen 11 artiklan 4 kohdan,

                  —

                  ottaa huomioon innovatiivisia lääkkeitä koskevaa yhteistä teknologia-aloitetta toteuttavan yhteisyrityksen varainhoitoa koskevat säännökset, jotka sen hallintoneuvosto vahvisti 2. helmikuuta 2009,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

                  —

                  ottaa huomioon työjärjestyksen 77 artiklan ja liitteen VI,

                  —

                  ottaa huomioon talousarvion valvontavaliokunnan mietinnön (A7-0108/2012),

                  A.

                  ottaa huomioon, että innovatiivisia lääkkeitä koskevaa yhteistä teknologia-aloitetta toteuttava yhteisyritys perustettiin joulukuussa 2007 kymmenen vuoden ajaksi ja että sen tavoitteena on parantaa huomattavasti lääkekehitysprosessin toimivuutta ja tehokkuutta, jotta lääkeala tuottaisi pitkällä aikavälillä tehokkaampia ja turvallisempia innovatiivisia lääkkeitä;

                  B.

                  toteaa, että yhteisyritys aloitti itsenäisen toimintansa 16. marraskuuta 2009;

                  C.

                  ottaa huomioon, että tilintarkastustuomioistuin on saanut kohtuullisen varmuuden siitä, että yhteisyrityksen varainhoitovuoden 2010 tilit ovat luotettavat ja tilien perustana olevat toimet ovat lailliset ja asianmukaiset;

                  D.

                  toteaa, että unioni osarahoittaa yhteisyritystä kymmenen vuoden ajan enintään 1 000 000 000 eurolla tutkimuksen seitsemännen puiteohjelman talousarviosta;

                  E.

                  ottaa huomioon, että varainhoitovuonna 2010 yhteisyrityksen talousarvio oli 107 150 584 euroa;

         Talousarvio- ja varainhallinto

                  1.

                  panee huolestuneena merkille, että hallintoneuvosto vahvisti yhteisyrityksen varainhoitovuoden 2010 talousarvion ja toteutussuunnitelman vasta 16. maaliskuuta 2010, joten yhteisyritys joutui lähes koko ensimmäisen vuosineljänneksen ajan turvautumaan väliaikaisia kahdestoistaosia koskevaan talousarviosääntöön voidakseen suorittaa maksuja;

                  2.

                  on huolestunut siitä, etteivät yhteisyrityksen osakkaat pystyneet ajoissa vahvistamaan ja hyväksymään vuotuiseen toteutussuunnitelmaan sisällytettäviä tieteellisiä painotuksia, joten vuoden 2010 vuotuinen ehdotuspyyntö voitiin käynnistää vasta 22. lokakuuta 2010;

                  3.

                  panee merkille, että yhteisyrityksen vuoden 2010 lopullinen talousarvio sisälsi 107 150 584 euroa maksusitoumusmäärärahoina ja 29 009 840 euroa maksumäärärahoina; toteaa, että käytettävissä olevien maksusitoumusmäärärahojen käyttöaste oli vain 6 prosenttia ja maksumäärärahojen käyttöaste 35 prosenttia;

                  4.

                  on huolestunut talousarvion alhaisesta toteutusasteesta ja ylipäätään yhteisyrityksen toiminnasta; korostaa, että varainhoitovuoden päättyessä yhteisyrityksen käteisvarat olivat 70 731 612,03 euroa eli 65 prosenttia vuoden 2010 käytettävissä olevista maksumäärärahoista;

                  5.

                  panee merkille, että yhteisyrityksen mukaan maksusitoumus- ja maksumäärärahojen alhaisen käyttöasteen ja käteisvarojen suuren määrän taustalla olivat seuraavat syyt:

                              —

                              yhteisyrityksen tieteellisten painotusten ja ehdotuspyyntöjen kohteiden määrittely viivästyi, mikä viivästytti ehdotuspyyntöjen julkaisemista sekä niihin liittyvää arviointi- ja valintaprosessia,

                              —

                              ennakkomaksut menestyksekkään kolmannen ehdotuspyynnön yhteistyöhankkeisiin suoritettiin vuonna 2011 eikä vuonna 2010, kuten alun perin oli budjetoitu, sillä valitussa konsortiossa ilmenneet viipeet vaikuttivat avustussopimusten allekirjoittamiseen;

                        pyytää kuitenkin yhteisyritystä ja sen osakkaita ryhtymään asianmukaisiin toimiin, jotta voidaan varmistaa tieteellisten painotusten ja ehdotuspyyntöjen kohteiden oikea-aikainen määrittely ja jotta talousarvio voidaan saada tasapainoiseksi tulevina varainhoitovuosina;

         Luontaissuoritusten arviointi

                  6.

                  palauttaa mieliin, että yhteisyritys perustettiin joulukuussa 2007 ja se aloitti itsenäisen toimintansa 16. marraskuuta 2009; on erittäin huolestunut siitä, ettei hallintoneuvosto ole vielä hyväksynyt yhteisyrityksen sisäisissä säännöissä ja menettelyissä sen varainhoitoa koskevien säännösten mukaisesti määriteltävää luontaissuoritusten arviointimenetelmää ja etteivät yhteisyritykseen kuuluvat Euroopan lääketeollisuuden yhdistysten liiton (EFPIA) jäsenet voineet sen vuoksi raportoida ensimmäisellä raportointikaudella aiheutuneista kustannuksista avustussopimusten mukaisesti;

                  7.

                  panee merkille yhteisyrityksen vastauksen, että meneillään on kuuleminen menettelyistä, joita EFPIAn jäsenyritysten on määrä käyttää luontaissuoritusten arviointia varten yhteisyrityksen hankkeissa, ja että yksittäiset raportit luontaissuorituksista toimitetaan, kun hallintoneuvosto on hyväksynyt tarkistetun avustussopimusmallin; kehottaa yhteisyritystä ja sen hallintoneuvostoa toimittamaan vastuuvapauden myöntävälle viranomaiselle ajantasaiset tiedot tästä asiasta;

         Hankintamenettelyt

                  8.

                  toteaa, että vuotuisen toimintakertomuksensa mukaan yhteisyritys hyväksyi vuonna 2010 arvoltaan vähäisiä hankintamenettelyjä koskevat ohjeet, jotta sen olisi helpompi noudattaa komission julkaisemaa julkisten hankintojen yleisopasta, ja että niissä otetaan huomioon sen varainhoitoa koskevissa säännöksissä hankintamenettelyille vahvistetut julkisten hankintojen kynnysarvot;

                  9.

                  panee myös merkille, että vuonna 2010 yhteisyritys käynnisti kaksi arvoltaan merkittävää hankintamenettelyä, jotka koskivat tietotekniikkainfrastruktuuria ja jälkitarkastuksia ja joita koskevat puitesopimukset julkaistiin virallisessa lehdessä; korostaa, että nämä menettelyt käynnistettiin yhdessä muiden yhteisyritysten kanssa; pitää yhteisyritysten aloitetta yhteisten hankintamenettelyjen käynnistämisestä kiinnostavana; katsoo, että yhteisyritykset voivat näin saada mittakaavaetuja ja säästää veronmaksajien rahoja; kannustaa sen vuoksi yhteisyrityksiä käynnistämään yhteisiä hankintamenettelyjä mahdollisimman usein;

                  10.

                  toteaa, että yhteisyritys käynnisti arvoltaan vähäisiä hankintamenettelyjä, jotka koskivat sen verkkosivuston kehittämistä, viestintätapahtumien järjestämistä vuoden aikana ja toimistokalusteiden ostoa uusiin toimitiloihin;

                  11.

                  panee merkille, että osana lakisääteisiä velvoitteitaan yhteisyritys julkaisi verkkosivustollaan luettelon tekemistään hankintasopimuksista; huomauttaa, että luettelo sisältää yhteisyritysten perustamisesta aina 31. lokakuuta 2010 saakka tehdyt hankintasopimukset; kehottaa yhteisyritystä päivittämään säännöllisesti tehtyjen hankintasopimusten luettelon;

         Ehdotuspyyntöjä ja hankkeita koskevat neuvottelut

                  12.

                  palauttaa mieliin, että yhteisyritys käynnisti kolmannen ehdotuspyynnön 22. lokakuuta 2010;

                  13.

                  toteaa, että vuonna 2010 yhteisyritys sai päätökseen neuvottelut toisesta ehdotuspyynnöstä ja alkoi saada menoilmoituksia komission hallinnoiman ja huhtikuussa 2008 käynnistetyn ensimmäisen ehdotuspyynnön perusteella rahoitetuista hankkeista ja suorittaa maksuja edunsaajille;

                  14.

                  panee merkille, että yhteisyrityksen vuotuisen toimintakertomuksen mukaan toisen ehdotuspyynnön yhteydessä riippumattomat asiantuntijat osallistuivat arviointilautakuntiin ilman äänioikeutta loppuarviointia lukuun ottamatta ja että yhteisyrityksen hallintoyksikkö kutsui kaksivaiheiseen arviointiprosessiin myös riippumattomia tarkkailijoita; pyytää yhteisyritystä tiedottamaan vastuuvapauden myöntävälle viranomaiselle varmennusmekanismeista, joiden avulla se varmistaa asiantuntijoiden ja tarkkailijoiden täyden riippumattomuuden ja vähentää näin eturistiriitojen riskiä tarjousten arvioinnissa;

                  15.

                  panee merkille, että vuotuisen toimintakertomuksen mukaan riippumattomien tarkkailijoiden on esitettävä selvitys arviointiprosessin kustakin vaiheesta; toteaa myös, että syyskuussa 2010 julkaistiin toimintasuunnitelma, joka perustuu toisen vaiheen arviointia koskevaan riippumattomien tarkkailijoiden selvitykseen, ja että yhteisyrityksen hallintoyksikkö toteuttaa kyseiset toimet kolmannessa ehdotuspyynnössä; pyytää yhteisyritystä tiedottamaan vastuuvapauden myöntävälle viranomaiselle siitä, missä määrin kukin toimintasuunnitelman toimista on toteutettu;

                  16.

                  panee merkille, että yhteisyrityksen mukaan sen toimintaprosesseissa on otettu käyttöön useita täytäntöönpanotoimia eturistiriitojen välttämiseksi; toteaa erityisesti, että kaikkien yhteisyrityksen toimintaan osallistuvien henkilöiden on noudatettava tarkasti määritettyjä ja valvottuja sääntöjä; pyytää yhteisyritystä laatimaan toimintasuunnitelman, joka sisältää konkreettisia toimia ja määräaikoja eturistiriitojen välttämiseksi ja avoimuuden lujittamiseksi, ja toimittamaan sen vastuuvapauden myöntävälle viranomaiselle;

         Sisäisen valvonnan järjestelmä

                  17.

                  kehottaa yhteisyritystä panemaan täytäntöön sisäisen valvonnan järjestelmänsä ja varainhoidon tietojärjestelmänsä; kehottaa yhteisyritystä erityisesti vahvistamaan ja dokumentoimaan sisäisen valvonnan järjestelmän olennaisia osia, kuten tilien päättämiseen sekä toimintamenojen merkitsemiseen ja arvottamiseen liittyviä kirjanpito- ja valvontamenettelyjä;

                  18.

                  pyytää lisäksi yhteisyritystä ja erityisesti sen tilinpitäjää vakioimaan ja validoimaan ajoissa ensisijaiset toimintaprosessit, kuten varainhoitoa koskevissa säännöksissä edellytetään; panee merkille yhteisyrityksen vastauksen, että kirjanpitojärjestelmää tukevien ensisijaisten toimintaprosessien validointi saatiin päätökseen kesäkuussa 2011; pyytää yhteisyritystä perustelemaan vastuuvapauden myöntävälle viranomaiselle tämän viivästymisen;

                  19.

                  panee merkille, että tilintarkastustuomioistuimen mukaan yhteisyrityksen tietotekniikkaa koskeva hallinto ja käytännöt ovat sen kokoon ja tehtäviin nähden riittäviä; korostaa kuitenkin, että toimintaperiaatteiden ja menettelyjen vakioimisessa tietoteknisen strategian suunnittelussa ja seurannassa, tietoteknisten riskien hallinnassa ja liiketoiminnan jatkuvuussuunnitelmassa sekä palautumissuunnitelmassa ollaan jäljessä tavoitteista; kehottaa yhteisyritystä laatimaan toimintasuunnitelman, joka sisältää konkreettisia toimia ja määräaikoja toimintaperiaatteiden ja menettelyjen vakiinnuttamisen nopeuttamiseksi edellä mainituilla osa-alueilla, ja tiedottamaan vastuuvapauden myöntävälle viranomaiselle saavutetusta edistyksestä;

                  20.

                  huomauttaa, että yhteisyrityksen jälkitarkastusstrategia hyväksyttiin hallintoneuvoston 14. joulukuuta 2010 tekemällä päätöksellä; kehottaa yhteisyritystä panemaan strategian viipymättä täytäntöön tekemällä paikan päällä selvityksiä ja tilintarkastuksia yhteisyrityksen rahoittamien tutkimustoimien osallistujien keskuudessa ja toimittamaan vastuuvapauden myöntävälle viranomaiselle sen toimitusjohtajan laatiman vuotuisen kertomuksen, joka sisältää näiden tarkastusten päätelmät, annetut suositukset ja rahoituskorjaukset;

         Sisäinen tarkastus

                  21.

                  panee merkille, että yhteisyrityksen varainhoitoa koskevia säännöksiä ei ole vielä tarkistettu siten, että niihin sisältyisi maininta koko yleistä talousarviota koskevista komission sisäisen tarkastajan toimivaltuuksista;

                  22.

                  toteaa kuitenkin, että komissio ja yhteisyritys ovat ryhtyneet toimiin varmistaakseen, että komission sisäisen tarkastuksen (IAS) ja yhteisyrityksen sisäisen tarkastuksen toiminnon toiminta-alat määritetään selkeästi;

                  23.

                  panee merkille, että yhteisyrityksen mukaan tarvetta selventää vielä entisestään sisäisen tarkastuksen roolia yhteisyrityksen varainhoitoa koskevissa säännöksissä arvioidaan, kun varainhoidon puiteasetuksen tarkistus on saatu päätökseen;

                  24.

                  toteaa, että yhteisyrityksen vuoden 2010 vuotuisen toimintakertomuksen mukaan se perusti oman sisäisen tarkastuksen johtajan (IAC) tehtävän marraskuussa 2010;

                  25.

                  panee merkille yhteisyrityksen tilintarkastustuomioistuimelle antaman vastauksen, että yhteisyrityksen sisäisen tarkastuksen toiminnon ja komission sisäisen tarkastuksen rooleja selvennettiin ja ne vakiinnutettiin hyväksymällä IAS:n ja IAC:n tarkastusperiaatteet maaliskuussa 2011; panee lisäksi merkille, että vuosiksi 2012–2014 valmisteilla on myös koordinoitu strateginen tarkastussuunnitelma, joka varmistaa suunniteltujen tarkastusten optimoidun vaikutuksen sekä IAS:n ja IAC:n välisen mahdollisen päällekkäistyön minimoimisen; pyytää sen vuoksi yhteisyritystä tiedottamaan vastuuvapauden myöntävälle viranomaiselle vuosien 2012–2014 strategisen tarkastussuunnitelman valmistelun ja täytäntöönpanon tilanteesta;

         Toiminta

                  26.

                  toteaa, että komissio teetti yhteisyrityksen perustamisasetuksen (EY) N:o 73/2008 11 artiklan 2 kohdan mukaisen väliarvioinnin, jossa keskityttiin yhteisyrityksen laadukkuuteen, tuloksellisuuteen ja edistymiseen asetettujen tavoitteiden saavuttamisessa;

                  27.

                  toteaa, että väliarvioinnissa tuotiin esille tiettyjä puutteita:

                              —

                              sisäiset hallintorakenteet eivät toimi vielä optimaalisesti

                              —

                              ennakoivaa viestintää ei ole ollut

                              —

                              useiden sidosryhmien neuvontavalmiuksia ei täysin hyödynnetä

                              —

                              yhteisyritys ei ole yksilöinyt eikä se käytä keskeisiä tulosindikaattoreita, jolloin vaarana on, että koko aloitteen tulokset ovat hajanaisia;

                        panee merkille, että väliarviointi saatiin päätökseen joulukuussa 2010 ja että siinä esitettiin seitsemän suositusta; huomauttaa, että yhteisyritys on sitoutunut käsittelemään väliarvioinnin päätelmiä ja toteuttamaan niiden perusteella jatkotoimia;

                  28.

                  edellyttää sen vuoksi, että yhteisyritys ilmoittaa vastuuvapauden myöntävälle viranomaiselle hyväksytyt toimet ja niiden toteutuksen aikataulun, käsittelee väliarvioinnin suosituksia ja antaa säännöllisesti tietoa saavutetusta edistyksestä;

         Isäntävaltion kanssa ei ole tehty sopimusta

                  29.

                  toistaa, että yhteisyrityksen olisi tehtävä Belgian kanssa pikaisesti sopimus toimistotiloista, erioikeuksista ja vapauksista sekä muusta Belgian isäntävaltiona sille antamasta tuesta perustamisasetuksen (EY) N:o 73/2008 mukaisesti;

         Yleisiä huomioita yhteisyrityksistä

                  30.

                  korostaa, että komissio on tähän mennessä perustanut seitsemän yhteisyritystä Euroopan unionin toiminnasta tehdyn sopimuksen 187 artiklan nojalla; panee merkille, että kuusi yhteisyritystä (IMI, ARTEMIS, ENIAC, Clean Sky, FCH ja ITER-F4E) toimivat tutkimusalalla komission tutkimuksen ja innovoinnin pääosaston ja tietoyhteiskunnan ja viestinten pääosaston alaisuudessa ja että yhdelle yhteisyritykselle on annettu tehtäväksi kehittää uusi ilmaliikenteen hallintajärjestelmä (SESAR) eli se toimii liikennealalla ja sen toimintaa valvoo liikenteen ja liikkumisen pääosasto;

                  31.

                  panee merkille, että yhteisyritysten varojen ohjeelliseksi kokonaismääräksi määritettiin koko toimintakaudelle 21 793 000 000 euroa;

                  32.

                  panee merkille, että unionin kokonaisosuudeksi yhteisyrityksistä määritettiin koko toimintakaudelle 11 489 000 000 euroa;

                  33.

                  panee merkille, että varainhoitovuonna 2010 Euroopan unionin osuus yhteisyritysten talousarviosta oli 505 000 000 euroa;

                  34.

                  kehottaa komissiota välittämään vastuuvapauden myöntävälle viranomaiselle vuosittain konsolidoidut tiedot kokonaisrahoituksesta, jonka kukin yhteisyritys saa vuosittain unionin yleisestä talousarviosta, jotta varmistetaan avoimuus ja selvyys unionin varojen käytöstä ja palautetaan eurooppalaisten veronmaksajien luottamus;

                  35.

                  panee tyytyväisenä merkille ARTEMIS-yhteisyrityksen aloitteen sisällyttää vuotuiseen toimintakertomukseensa tietoja meneillään olevien hankkeiden valvonnasta ja tarkastelusta; katsoo, että myös muiden yhteisyritysten olisi sovellettava tätä käytäntöä;

                  36.

                  palauttaa mieliin, että yhteisyritykset ovat julkis- ja yksityissektorin kumppanuuksia ja että näin ollen niissä yhdistyvät julkiset ja yksityiset intressit; katsoo, että näissä olosuhteissa eturistiriidan todennäköisyyttä ei pitäisi sivuuttaa vaan se pitäisi käsitellä asianmukaisesti; pyytääkin yhteisyrityksiä ilmoittamaan vastuuvapauden myöntävälle viranomaiselle varmennusmekanismeista, joita niiden rakenteissa on olemassa ja jotka mahdollistavat eturistiriitojen asianmukaisen hoidon ja estämisen;

                  37.

                  panee merkille, että yhteisyritykset ovat suhteellisen pieniä rakenteita ja että ne ovat keskittyneet maantieteellisesti, lukuun ottamatta yhteisyritystä ITERiä ja fuusioenergian kehittämistä varten; katsoo siksi, että niiden olisi yhdistettävä resurssejaan mahdollisuuksien mukaan;

                  38.

                  pyytää tilintarkastustuomioistuinta antamaan vastuuvapauden myöntävälle viranomaiselle tietoa siitä, mitä jatkotoimia on aiheutunut huomautuksista, joita se teki kunkin yhteisyrityksen osalta niiden varainhoitovuoden 2011 tilinpäätöksiä koskevissa kertomuksissaan;

                  39.

                  pyytää tilintarkastustuomioistuinta toimittamaan kohtuullisessa määräajassa parlamentille erityiskertomuksen lisäarvosta, jota yhteisyritysten perustamisesta on saatu unionin tutkimusta, teknologista kehitystyötä ja demonstrointia koskevien ohjelmien alalla; panee lisäksi merkille, että kyseisessä kertomuksessa olisi esitettävä myös arvio yhteisyritysten tehokkuudesta.

         (1)  EUVL C 368, 16.12.2011, s. 17.

         (2)  EYVL L 248, 16.9.2002, s. 1.

         (3)  EUVL L 30, 4.2.2008, s. 38.

         (4)  EYVL L 357, 31.12.2002, s. 72.


title: 2011/94/EU: Neuvoston päätös, annettu 25 päivänä toukokuuta 2010 , Euroopan unionin ja Meksikon yhdysvaltojen välisen tiettyjä lentoliikenteen näkökohtia koskevan sopimuksen allekirjoittamisesta#Euroopan unionin ja Meksikon yhdysvaltojen välinen sopimus tietyistä lentoliikenteen näkökohdista

text:
               12.2.2011

               FI

               Euroopan unionin virallinen lehti

               L 38/33

         NEUVOSTON PÄÄTÖS,
   annettu 25 päivänä toukokuuta 2010,
   Euroopan unionin ja Meksikon yhdysvaltojen välisen tiettyjä lentoliikenteen näkökohtia koskevan sopimuksen allekirjoittamisesta
   (2011/94/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä 218 artiklan 5 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Neuvosto valtuutti 5 päivänä kesäkuuta 2003 tekemällään päätöksellä komission aloittamaan neuvottelut kolmansien maiden kanssa voimassa olevien kahdenvälisten sopimusten tiettyjen määräysten korvaamisesta unionin tasolla tehtävillä sopimuksilla.

               (2)

               Komissio on neuvotellut unionin puolesta Meksikon yhdysvaltojen kanssa sopimuksen tietyistä lentoliikenteen näkökohdista, jäljempänä ’sopimus’, 5 päivänä kesäkuuta 2003 tehdyn neuvoston päätöksen liitteessä mainittujen mekanismien ja ohjeiden mukaisesti.

               (3)

               Komission neuvottelema sopimus olisi allekirjoitettava sillä varauksella, että sopimus tehdään lopullisesti myöhemmin,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään Euroopan unionin ja Meksikon yhdysvaltojen välisen tiettyjä lentoliikenteen näkökohtia koskevan sopimuksen allekirjoittaminen unionin puolesta sillä varauksella, että sopimus tehdään.
   Sopimuksen teksti on liitetty tähän päätökseen.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionin puolesta sillä varauksella, että se tehdään.
   3 artikla
   Tämä päätös tulee voimaan päivänä, jona se hyväksytään.
   4 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 25 päivänä toukokuuta 2010.

            Neuvoston puolesta

            Puheenjohtaja

         M. SEBASTIÁN

      Euroopan unionin ja Meksikon yhdysvaltojen välinen
      SOPIMUS
      tietyistä lentoliikenteen näkökohdista
      EUROOPAN UNIONI
      ja
      MEKSIKON YHDYSVALLAT
      jäljempänä ’osapuolet’,
      jotka
      OTTAVAT HUOMIOON useiden Euroopan unionin jäsenvaltioiden ja Meksikon yhdysvaltojen kahdenvälisten lentoliikennesopimusten määräykset,
      TOTEAVAT, että Euroopan unionin jäsenvaltiot antoivat 5 päivänä kesäkuuta 2003 Euroopan komissiolle valtuudet muuttaa tiettyjä kahdenvälisten lentoliikennesopimusten määräyksiä Euroopan unionin ja kolmansien maiden välisellä sopimuksella,
      TOTEAVAT, että Euroopan unionilla on yksinomainen toimivalta sellaisten useiden näkökohtien osalta, jotka voivat sisältyä Euroopan unionin jäsenvaltioiden ja kolmansien maiden välillä tehtäviin tai tehtyihin kahdenvälisiin lentoliikennesopimuksiin,
      TUNNUSTAVAT, että Euroopan unionin jäsenvaltioiden ja Meksikon yhdysvaltojen lentoliikennettä koskevat suhteet on tärkeää saattaa ajan tasalle, jotta Euroopan unionin ja Meksikon yhdysvaltojen väliselle lentoliikenteelle voidaan luoda vankka oikeusperusta ja lentoliikenteen jatkuvuus voidaan taata,
      KOROSTAVAT, että on tärkeää edistää vapaata kilpailua lentoliikenteen alalla ja estää lentoyhtiöitä tekemästä sopimuksia, joiden tarkoituksena on estää, rajoittaa tai vääristää kilpailua,
      TOTEAVAT, että Euroopan unionin tavoitteena ei ole vaikuttaa Euroopan unionin lentoliikenteen harjoittajien ja Meksikon yhdysvaltojen lentoliikenteen harjoittajien väliseen tasapainoon eikä muuttaa olemassa olevien kahdenvälisten lentoliikennesopimusten liikenneoikeuksia koskevia määräyksiä,
      OVAT SOPINEET SEURAAVAA:
      1 artikla
      Yleiset määräykset
      1.   Viittaukset liitteessä I lueteltujen kahdenvälisten sopimusten osapuolena olevan Euroopan unionin jäsenvaltion kansalaisiin katsotaan viittauksiksi Euroopan unionin jäsenvaltioiden kansalaisiin.
      2.   Viittaukset liitteessä I mainittujen kahdenvälisten sopimusten osapuolena olevan Euroopan unionin jäsenvaltion lentoliikenteen harjoittajiin katsotaan viittauksiksi kyseisen Euroopan unionin jäsenvaltion nimeämiin lentoliikenteen harjoittajiin.
      3.   Tällä sopimuksella muutetaan eräitä liitteessä I mainittujen kahdenvälisten lentoliikennesopimusten määräyksiä kajoamatta kuitenkaan olemassa oleviin liikenneoikeuksiin.
      2 artikla
      Euroopan unionin jäsenvaltion suorittama nimeäminen
      1.   Tämän artiklan 2 kohdan määräykset ovat ensisijaisia liitteessä II olevassa a kohdassa lueteltujen artiklojen vastaaviin määräyksiin nähden, jotka koskevat Euroopan unionin jäsenvaltion suorittamaa lentoliikenteen harjoittajan nimeämistä ja Meksikon yhdysvaltojen myöntämiä liikennöintilupia ja muita lupia, ja tämän artiklan 3 kohdan määräykset ovat ensisijaisia liitteessä II olevassa b kohdassa lueteltujen artiklojen vastaaviin määräyksiin nähden, jotka koskevat lentoliikenteen harjoittajan liikennöintilupien tai muiden lupien epäämistä, peruuttamista tilapäisesti tai kokonaan taikka rajoittamista.
      2.   Saatuaan ilmoituksen Euroopan unionin jäsenvaltion suorittamasta nimeämisestä Meksikon yhdysvaltojen on myönnettävä asiaankuuluvat liikennöintiluvat ja muut luvat viipymättä edellyttäen, että

                  a)

                  lentoliikenteen harjoittaja on sijoittautunut nimeävän Euroopan unionin jäsenvaltion alueelle Euroopan unionista tehdyn sopimuksen ja Euroopan unionin toiminnasta tehdyn sopimuksen mukaisesti ja sillä on Euroopan unionin lainsäädännön mukainen voimassa oleva liikennelupa;

                  b)

                  lentoliikenteen harjoittaja on lentotoimintaluvan myöntämisestä vastaavan Euroopan unionin jäsenvaltion jatkuvan ja tehokkaan viranomaisvalvonnan alainen ja asianomainen ilmailuviranomainen on mainittu selvästi nimeämisessä; ja

                  c)

                  lentoliikenteen harjoittaja on Euroopan unionin jäsenvaltioiden tai tällaisten maiden kansalaisten tai liitteessä III lueteltujen maiden tai näiden muiden maiden kansalaisten omistuksessa ja tosiasiallisessa määräysvallassa joko suoraan tai osake-enemmistön kautta.

            3.   Jos jokin 2 kohdassa mainittu edellytys ei täyty, Meksikon yhdysvallat voi evätä tai peruuttaa tilapäisesti taikka kokonaan Euroopan unionin jäsenvaltion nimeämälle lentoliikenteen harjoittajalle myönnetyn liikennöintiluvan tai muut luvat taikka rajoittaa niitä.
      Meksikon yhdysvallat ei saa tämän kohdan mukaisia oikeuksia käyttäessään harjoittaa kansallisuuteen perustuvaa syrjintää Euroopan unionin lentoliikenteen harjoittajien välillä.
      3 artikla
      Turvallisuus
      1.   Tämän artiklan 2 kohdan määräyksillä täydennetään liitteessä II olevassa c kohdassa lueteltuja artikloja.
      2.   Jos Euroopan unionin jäsenvaltio on nimennyt lentoliikenteen harjoittajan, jonka viranomaisvalvonnasta vastaa jokin toinen Euroopan unionin jäsenvaltio, lentoliikenteen harjoittajan nimenneen Euroopan unionin jäsenvaltion ja Meksikon yhdysvaltojen välisen sopimuksen turvallisuusmääräysten nojalla Meksikon yhdysvalloille kuuluvia oikeuksia sovelletaan myös turvallisuusvaatimusten hyväksymiseen, noudattamiseen tai ylläpitämiseen tämän toisen Euroopan unionin jäsenvaltion toimesta sekä kyseisen lentoliikenteen harjoittajan liikennöintiluvan myöntämiseen.
      4 artikla
      Yhteensopivuus kilpailusääntöjen kanssa
      1.   Mikään Meksikon yhdysvaltojen ja Euroopan unionin jäsenvaltioiden kahdenvälisistä sopimuksista ei saa:

                  a)

                  suosia sellaisia yritysten välillä tehtäviä sopimuksia, sellaisia yritysten yhteenliittymien päätöksiä tai sellaisia yhteisiä toimintatapoja, jotka estävät, vääristävät tai rajoittavat kilpailua,

                  b)

                  vahvistaa tällaisten sopimusten, päätösten tai yhteisten toimintatapojen vaikutuksia, tai

                  c)

                  antaa yksityisille talouden toimijoille valtaa toimenpiteisiin, jotka estävät, vääristävät tai rajoittavat kilpailua.

            2.   Liitteessä I lueteltujen kahdenvälisten sopimusten määräyksiä ei sovelleta, jos ne ovat ristiriidassa 1 kohdan kanssa.
      5 artikla
      Sopimuksen liitteet
      Tämän sopimuksen liitteet ovat sen erottamaton osa.
      6 artikla
      Tarkistaminen ja muuttaminen
      Osapuolet voivat milloin tahansa yhteisellä hyväksynnällä tarkistaa tai muuttaa tätä sopimusta kirjallisesti. Muutokset tulevat voimaan tämän sopimuksen 7 artiklan 1 kohdassa määrätyn menettelyn mukaisesti.
      7 artikla
      Voimaantulo
      1.   Tämä sopimus tulee voimaan kolmenkymmenen (30) päivän kuluttua siitä päivästä, jona osapuolet ovat saaneet toisiltaan diplomaattiteitse viimeisen kirjallisen ilmoituksen siitä, että niiden sopimuksen voimaan saattamisen edellyttämät sisäiset menettelyt on saatu päätökseen.
      2.   Tätä sopimusta sovelletaan liitteessä I olevassa b kohdassa lueteltuihin kahdenvälisiin sopimuksiin siitä lähtien, kun ne tulevat voimaan.
      3.   Mikäli tämän sopimuksen ja liitteessä I lueteltujen kahdenvälisten sopimusten määräykset ovat ristiriidassa, sovelletaan tätä sopimusta.
      8 artikla
      Voimassaolon päättyminen
      1.   Jos jonkin liitteessä I mainitun kahdenvälisen sopimuksen voimassaolo päättyy, kaikkien tämän sopimuksen määräysten, jotka liittyvät kyseiseen sopimukseen, voimassaolo päättyy samaan aikaan.
      2.   Jos kaikkien liitteessä I mainittujen kahdenvälisten sopimusten voimassaolo päättyy, tämän sopimuksen voimassaolo päättyy samaan aikaan kuin viimeisen kahdenvälisen sopimuksen voimassaolo.

         TÄMÄN VAKUUDEKSI asianmukaisesti valtuutetut edustajat ovat allekirjoittaneet tämän sopimuksen.
         Tämä sopimus on tehty Brysselissä viidentenätoista päivänä joulukuuta vuonna kaksituhattakymmenen kahtena kappaleena bulgarian, englannin, espanjan, hollannin, italian, kreikan, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja jokainen teksti on todistusvoimainen. Jos eroavuuksia ilmenee, sovelletaan espanjankielistä toisintoa.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Съединените мексикански щати
            Por los Estados Unidos Mexicanos
            Za Spojené státy mexické
            For De Forenede Mexicanske Stater
            Für die Vereinigten Mexikanischen Staaten
            Mehhiko Ühendriikide nimel
            Για τις Ηνωμένες Πολιτείες του Μεξικού
            For the United Mexican States
            Pour les Etats-Unis mexicains
            Per gli Stati Uniti messicani
            Meksikas Savienoto Valstu vārdā –
            Meksikos Jungtinių Valstijų vardu
            a Mexikói Egyesült Államok részéről
            Għall-Istati Uniti Messikani
            Voor de Verenigde Mexicaanse Staten
            W imieniu Meksykańskich Stanów Zjednoczonych
            Pelos Estados Unidos Mexicanos
            Pentru Statele Unite Mexicane
            Za Spojené štáty mexické
            Za Združene države mehike
            Meksikon yhdysvaltojen puolesta
            För Mexikos förenta stater

         LIITE I

            LUETTELO TÄMÄN SOPIMUKSEN 1 ARTIKLASSA TARKOITETUISTA KAHDENVÄLISISTÄ SOPIMUKSISTA

                     a)

                     Meksikon yhdysvaltojen ja Euroopan unionin jäsenvaltioiden väliset lentoliikennesopimukset, jotka on tehty ja/tai allekirjoitettu tämän sopimuksen allekirjoituspäivänä:

                                 —

                                 Meksikon yhdysvaltojen hallituksen ja Itävallan liittohallituksen välinen lentoliikennesopimus, allekirjoitettu Wienissä Itävallassa 27 päivänä maaliskuuta 1995, jäljempänä ’Meksiko–Itävalta-sopimus’

                                 —

                                 Meksikon yhdysvaltojen hallituksen ja Belgian kuningaskunnan hallituksen välinen lentoliikennesopimus, allekirjoitettu Méxicossa 26 päivänä huhtikuuta 1999, jäljempänä ’Meksiko–Belgia-sopimus’

                                 —

                                 Meksikon yhdysvaltojen hallituksen sekä Tšekin ja Slovakian liittotasavallan hallituksen välinen lentoliikennesopimus, allekirjoitettu Méxicossa 14 päivänä elokuuta 1990, jäljempänä ’Meksiko–Tšekki-sopimus’

                                 —

                                 Meksikon yhdysvaltojen hallituksen ja Ranskan tasavallan hallituksen välinen lentoliikennesopimus, allekirjoitettu Pariisissa 18 päivänä toukokuuta 1993, sellaisena kuin se on muutettuna Meksikon yhdysvaltojen hallituksen ja Ranskan tasavallan hallituksen välistä lentoliikennesopimusta muuttavalla ja täydentävällä sopimuksella, tehty Pariisissa ja Méxicossa 13 päivänä tammikuuta ja 4 päivänä helmikuuta 2004 päivättyjen noottien vaihtona, jäljempänä ’Meksiko–Ranska-sopimus’

                                 —

                                 Meksikon yhdysvaltojen ja Saksan liittotasavallan välinen lentoliikennesopimus, allekirjoitettu Méxicossa 8 päivänä maaliskuuta 1967, jäljempänä ’Meksiko–Saksa-sopimus’

                                 —

                                 Meksikon yhdysvaltojen ja Italian tasavallan välinen lentoliikennesopimus, allekirjoitettu Méxicossa 23 päivänä joulukuuta 1965, sellaisena kuin se on muutettuna 23 päivänä joulukuuta 1965 tehtyä Meksikon yhdysvaltojen ja Italian tasavallan välistä lentoliikennesopimusta muuttavalla ja täydentävällä sopimuksella, tehty Roomassa Italiassa 2 päivänä elokuuta ja 7 päivänä joulukuuta 2004 päivättyjen noottien vaihtona, jäljempänä ’Meksiko–Italia-sopimus’

                                 —

                                 Meksikon yhdysvaltojen hallituksen ja Luxemburgin suurherttuakunnan hallituksen välinen lentoliikennesopimus, allekirjoitettu Méxicossa 19 päivänä maaliskuuta 1996, jäljempänä ’Meksiko–Luxemburg-sopimus’

                                 —

                                 Meksikon yhdysvaltojen hallituksen ja Alankomaiden kuningaskunnan hallituksen välinen lentoliikennesopimus, allekirjoitettu Méxicossa 6 päivänä joulukuuta 1971, sellaisena kuin se on muutettuna 6 päivänä joulukuuta 1971 tehtyä Meksikon yhdysvaltojen hallituksen ja Alankomaiden kuningaskunnan hallituksen välistä lentoliikennesopimusta muuttavalla sopimuksella, tehty Méxicossa 24 päivänä elokuuta 1992 päivättyjen noottien vaihtona, jäljempänä ’Meksiko–Alankomaat-sopimus’

                                 —

                                 Meksikon yhdysvaltojen hallituksen ja Puolan tasavallan hallituksen välinen lentoliikennesopimus, allekirjoitettu Méxicossa 11 päivänä lokakuuta 1990, jäljempänä ’Meksiko–Puola-sopimus’

                                 —

                                 Meksikon yhdysvaltojen ja Portugalin hallitusten välinen siviililentoliikennesopimus, allekirjoitettu Lissabonissa Portugalissa 22 päivänä lokakuuta 1948, jäljempänä ’Meksiko–Portugali-sopimus’

                                 —

                                 Meksikon yhdysvaltojen hallituksen ja Espanjan kuningaskunnan hallituksen välinen lentoliikennesopimus, allekirjoitettu Méxicossa 21 päivänä marraskuuta 1978, jäljempänä ’Meksiko–Espanja-sopimus’

                                 —

                                 Meksikon yhdysvaltojen hallituksen sekä Ison-Britannian ja Pohjois-Irlannin yhdistyneen kuningaskunnan hallituksen välinen lentoliikennesopimus, allekirjoitettu Méxicossa 18 päivänä marraskuuta 1988, jäljempänä ’Meksiko–Yhdistynyt kuningaskunta -sopimus’.

                     b)

                     Meksikon yhdysvaltojen ja Euroopan unionin jäsenvaltioiden väliset lentoliikennesopimukset, jotka eivät vielä olleet tulleet voimaan tämän sopimuksen allekirjoituspäivänä:

                                 —

                                 Meksikon yhdysvaltojen ja Espanjan kuningaskunnan välinen lentoliikennesopimus, allekirjoitettu Madridissa 8 päivänä huhtikuuta 2003.

         LIITE II

            LUETTELO LIITTEESSÄ I LUETELTUJEN SOPIMUSTEN ARTIKLOISTA, JOIHIN VIITATAAN TÄMÄN SOPIMUKSEN 2 JA 3 ARTIKLASSA

                     a)

                     Jäsenvaltion suorittama nimeäminen:

                                 —

                                 Meksiko–Itävalta-sopimuksen 3 artikla

                                 —

                                 Meksiko–Belgia-sopimuksen 3 artikla

                                 —

                                 Meksiko–Tšekki-sopimuksen 3 artikla

                                 —

                                 Meksiko–Ranska-sopimuksen 3 artikla

                                 —

                                 Meksiko–Saksa-sopimuksen 3 artikla

                                 —

                                 Meksiko–Italia-sopimuksen 3 artikla

                                 —

                                 Meksiko–Luxemburg-sopimuksen 3 artikla

                                 —

                                 Meksiko–Alankomaat-sopimuksen 3 artikla

                                 —

                                 Meksiko–Puola-sopimuksen 3 artikla

                                 —

                                 Meksiko–Portugali-sopimuksen II artikla

                                 —

                                 Meksiko–Espanja-sopimuksen 3 artikla

                                 —

                                 Meksiko–Yhdistynyt kuningaskunta -sopimuksen 4 artikla

                     b)

                     Liikennöintilupien tai muiden lupien epääminen, peruuttaminen tilapäisesti tai kokonaan taikka rajoittaminen:

                                 —

                                 Meksiko–Itävalta-sopimuksen 4 artikla

                                 —

                                 Meksiko–Belgia-sopimuksen 5 artikla

                                 —

                                 Meksiko–Tšekki-sopimuksen 4 artikla

                                 —

                                 Meksiko–Ranska-sopimuksen 4 artikla

                                 —

                                 Meksiko–Saksa-sopimuksen 4 artiklan ensimmäinen virke

                                 —

                                 Meksiko–Italia-sopimuksen 4 artikla

                                 —

                                 Meksiko–Luxemburg-sopimuksen 4 artikla

                                 —

                                 Meksiko–Alankomaat-sopimuksen 4 artikla

                                 —

                                 Meksiko–Puola-sopimuksen 4 artikla

                                 —

                                 Meksiko–Portugali-sopimuksen VII artikla

                                 —

                                 Meksiko–Espanja-sopimuksen 4 artikla

                                 —

                                 Meksiko–Yhdistynyt kuningaskunta -sopimuksen 5 artikla

                     c)

                     Turvallisuus:

                                 —

                                 Meksiko–Itävalta-sopimuksen 6 artikla

                                 —

                                 Meksiko–Belgia-sopimuksen 7 artikla

                                 —

                                 Meksiko–Tšekki-sopimuksen 6 artikla

                                 —

                                 Meksiko–Ranska-sopimuksen 6 a artikla

                                 —

                                 Meksiko–Italia-sopimuksen 6 a artikla

                                 —

                                 Meksiko–Luxemburg-sopimuksen 6 artikla

                                 —

                                 Meksiko–Alankomaat-sopimuksen 6 artikla

                                 —

                                 Meksiko–Portugali-sopimuksen V artikla

                                 —

                                 Meksiko–Yhdistynyt kuningaskunta -sopimuksen 8 artikla.

         LIITE III

            LUETTELO TÄMÄN SOPIMUKSEN 2 ARTIKLASSA TARKOITETUISTA MUISTA MAISTA

                     a)

                     Islannin tasavalta (Euroopan talousalueesta tehdyn sopimuksen nojalla)

                     b)

                     Liechtensteinin ruhtinaskunta (Euroopan talousalueesta tehdyn sopimuksen nojalla)

                     c)

                     Norjan kuningaskunta (Euroopan talousalueesta tehdyn sopimuksen nojalla)

                     d)

                     Sveitsin valaliitto (Euroopan yhteisön ja Sveitsin valaliiton välisen lentoliikennesopimuksen nojalla)


title: 2011/618/EU: Euroopan parlamentin päätös, annettu 10 päivänä toukokuuta 2011 , vastuuvapauden myöntämisestä Euroopan poliisiakatemian talousarvion toteuttamisesta varainhoitovuonna 2009#Euroopan parlamentin päätöslauselma 10. toukokuuta 2011 joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan poliisiakatemian talousarvion toteuttamisesta varainhoitovuonna 2009

text:
               27.9.2011

               FI

               Euroopan unionin virallinen lehti

               L 250/260

         EUROOPAN PARLAMENTIN PÄÄTÖS,
   annettu 10 päivänä toukokuuta 2011,
   vastuuvapauden myöntämisestä Euroopan poliisiakatemian talousarvion toteuttamisesta varainhoitovuonna 2009
   (2011/618/EU)
   EUROOPAN PARLAMENTTI, joka

               —

               ottaa huomioon Euroopan poliisiakatemian lopullisen tilinpäätöksen varainhoitovuodelta 2009,

               —

               ottaa huomioon tilintarkastustuomioistuimen kertomuksen Euroopan poliisiakatemian tilinpäätöksestä varainhoitovuodelta 2009 sekä poliisiakatemian vastaukset (1),

               —

               ottaa huomioon neuvoston 15. helmikuuta 2011 antaman suosituksen (05892/2011 – C7-0052/2011),

               —

               ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon Euroopan poliisiakatemian (CEPOL) perustamisesta 20 päivänä syyskuuta 2005 tehdyn neuvoston päätöksen 2005/681/YOS (3) ja erityisesti sen 16 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön sekä kansalaisvapauksien sekä oikeus- ja sisäasioiden valiokunnan lausunnon (A7-0150/2011),

               1.

               lykkää päätöstä vastuuvapauden myöntämisestä Euroopan poliisiakatemian johtajalle poliisiakatemian talousarvion toteuttamisesta varainhoitovuonna 2009;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan poliisiakatemian johtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Jerzy BUZEK

            Pääsihteeri

         Klaus WELLE

      (1)  EUVL C 338, 14.12.2010, s. 137.

      (2)  EYVL L 248, 16.9.2002, s. 1.

      (3)  EUVL L 256, 1.10.2005, s. 63.

      (4)  EYVL L 357, 31.12.2002, s. 72.

      EUROOPAN PARLAMENTIN PÄÄTÖSLAUSELMA
      10. toukokuuta 2011
      joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan poliisiakatemian talousarvion toteuttamisesta varainhoitovuonna 2009
      EUROOPAN PARLAMENTTI, joka

                  —

                  ottaa huomioon Euroopan poliisiakatemian lopullisen tilinpäätöksen varainhoitovuodelta 2009,

                  —

                  ottaa huomioon tilintarkastustuomioistuimen kertomuksen Euroopan poliisiakatemian tilinpäätöksestä varainhoitovuodelta 2009 sekä poliisiakatemian vastaukset (1),

                  —

                  ottaa huomioon neuvoston 15. helmikuuta 2011 antaman suosituksen (05892/2011 – C7-0052/2011),

                  —

                  ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

                  —

                  ottaa huomioon Euroopan poliisiakatemian (CEPOL) perustamisesta 20 päivänä syyskuuta 2005 tehdyn neuvoston päätöksen 2005/681/YOS (3) ja erityisesti sen 16 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

                  —

                  ottaa huomioon Euroopan poliisiakatemian 12. heinäkuuta 2010 laatiman kertomuksen henkilökohtaisten menojen korvaamisesta (10/0257/KA),

                  —

                  ottaa huomioon oikeus-, vapaus- ja turvallisuusasioiden pääosaston vuotuisen toimintakertomuksen vuodelta 2009,

                  —

                  ottaa huomioon työjärjestyksen 77 artiklan ja liitteen VI,

                  —

                  ottaa huomioon talousarvion valvontavaliokunnan mietinnön sekä kansalaisvapauksien sekä oikeus- ja sisäasioiden valiokunnan lausunnon (A7-0150/2011),

                  A.

                  ottaa huomioon, että poliisiakatemia perustettiin vuonna 2001 ja että se muutettiin 1. tammikuuta 2006 alkaen varainhoitoasetuksen 185 artiklassa tarkoitetuksi yhteisön elimeksi, johon sovelletaan erillisvirastoihin sovellettavaa varainhoidon puiteasetusta,

                  B.

                  ottaa huomioon, että kertomuksissaan poliisiakatemian tilinpäätöksestä varainhoitovuosilta 2006 ja 2007 tilintarkastustuomioistuin sisällytti lausumaansa huomautuksia tilien perustana olevien toimien laillisuudesta ja asianmukaisuudesta sillä perusteella, että hankintamenettelyt eivät olleet varainhoitoasetuksen säännösten mukaisia,

                  C.

                  ottaa huomioon, että kertomuksessaan poliisiakatemian tilinpäätöksestä varainhoitovuodelta 2008 tilintarkastustuomioistuin lisäsi lausumaansa tilien luotettavuudesta lisätietokappaleen sisällyttämättä lausumaan kuitenkaan nimenomaisesti huomautuksia sekä sisällytti huomautuksia lausumaansa tilien perustana olevien toimien laillisuudesta ja asianmukaisuudesta,

                  D.

                  ottaa huomioon, että 7. lokakuuta 2010 tekemässään päätöksessä (5) parlamentti epäsi poliisiakatemian johtajalta vastuuvapauden poliisiakatemian talousarvion toteuttamisesta varainhoitovuonna 2008,

                  E.

                  ottaa huomioon, että kertomuksessaan poliisiakatemian tilinpäätöksestä varainhoitovuodelta 2009 tilintarkastustuomioistuin sisällytti jälleen huomautuksia lausumaansa tilien perustana olevien toimien laillisuudesta ja asianmukaisuudesta,

                  F.

                  ottaa huomioon, että poliisiakatemian määrärahat vuonna 2009 olivat 8 800 000 euroa, kun ne vuonna 2008 olivat olleet 8 700 000 euroa,

         Hankintamenettelyissä ilmenneet puutteet

                  1.

                  on huolissaan siitä, että poliisiakatemia rikkoo jatkuvasti varainhoitoasetuksen säännöksiä julkisten hankintojen alalla; panee erityisesti merkille, että merkittävään osaan poliisiakatemian kokonaistalousarviosta kohdistuu seuraavanlaisia sääntöjenvastaisuuksia:

                              —

                              sopimus tai tarjouskilpailumenettely on puuttunut,

                              —

                              eritelmää ei ole laadittu,

                              —

                              tarjousta ei ole pyydetty tai saatu,

                              —

                              taloudellista arviointia ei ole suoritettu;

                  2.

                  pahoittelee, että eräissä tapauksissa mitään tutkimuksia ei tehty, ja toteaa, että tilanne oli tämä esimerkiksi tapauksissa, joissa hankintamenettelyjä ei seurattu asianmukaisesti ja joissa tehdyt työsopimukset olivat laittomia;

                  3.

                  panee merkille poliisiakatemian toteamuksen, että hankintoja hoitava virkamies on vihdoinkin nimitetty ja johtaja on 8. kesäkuuta 2010 tehdyllä päätöksellä n:o 002/2010 hyväksynyt hankintoja koskevan käsikirjan malleineen ja tarkistuslistoineen;

                  4.

                  pyytää, että poliisiakatemia antaa parlamentille 31. lokakuuta 2011 mennessä kertomuksen siitä, miten hankintoja koskevaa käsikirjaa on sovellettu 1. heinäkuuta 2010–1. heinäkuuta 2011;

         Kurssien järjestämiseen liittyviin menoihin sovellettavien sääntöjen rikkominen

                  5.

                  pitää huolestuttavana, että tilintarkastustuomioistuin havaitsi vakavia puutteita kurssien ja seminaarien järjestämiseen liittyviin menoihin sovellettavissa hallintoa ja varainhoitoa koskevissa säännöissä, sillä nämä menot muodostavat merkittävän osan poliisiakatemian toimintamenoista; ei pidä hyväksyttävänä, että suurimmat sääntöjenvastaisuudet johtuvat siitä, että poliisiakatemian tarkistettu varainhoitoasetus ei koskaan tullut voimaan, mistä seurasi, että kaikki tehdyt työsopimukset olivat laittomia; panee merkille poliisiakatemian toteamuksen, että sopimukset päättyivät vuonna 2010 eikä niitä uusittu;

                  6.

                  pahoittelee, että joidenkin neuvonantajien ja asiantuntijoiden kanssa tehdyt työsopimukset olivat laittomia (tämä koski arviolta 200 000 euron kokonaismäärää, josta 34 800 euroa koski varainhoitovuotta 2009) siksi, että poliisiakatemian tarkistettu varainhoitoasetus ei koskaan tullut voimaan;

                  7.

                  toteaa, että poliisiakatemian varainhoitoasetukseen, josta pyydettiin komission lausuntoa vuonna 2009, sisältyi kaksi säännöstä, joita komissio ei hyväksynyt, koska niitä ei pidetty tarkistetun varainhoidon puiteasetuksen mukaisina;

                  8.

                  suosittelee, että poliisiakatemia antaa avoimuussyistä mahdollisuuden perehtyä suoraan sen yksityiskohtaiseen talousarvioon, jonka täytyisi sisältää luettelo poliisiakatemian tekemistä sopimuksista ja hankintapäätöksistä ja joka julkaistaisiin poliisiakatemian verkkosivustolla lukuun ottamatta sopimuksia, joiden julkistaminen saattaisi aiheuttaa turvallisuusriskin; katsoo, että tämä suositus ei ole henkilötietojen suojaa koskevan periaatteen vastainen;

         Määrärahojen siirtäminen varainhoitovuodelta toiselle

                  9.

                  ilmaisee huolensa siitä, että vuoden 2009 maksumäärärahoista siirrettiin vuodelle 2010 yli 3 800 000 euroa, mikä vastasi 43:a prosenttia koko talousarviosta; on huolestunut myös siitä, että 46 prosenttia vuodelta 2008 siirretyistä määrärahoista oli peruutettava; korostaa tämän osoittavan, että talousarvion toteuttamisen suunnittelussa ja seurannassa on vakavia ja toistuvia puutteita, ja huomauttaa tilanteen olevan vuotuisuusperiaatteen vastainen;

                  10.

                  toteaa, että vaikka poliisiakatemialla onkin uusi johto, kaikkia aiemmin tehtyjä virheitä ei ole vielä selvitetty; on huolestunut puutteista poliisiakatemian kyvyssä suunnitella ja seurata vuoden 2009 talousarvion täytäntöönpanoa;

                  11.

                  toteaa, että varainhoitovuonna 2008 poliisiakatemian kokonaistalousarviosta oli jälleen kerran siirrettävä 31 prosenttia seuraavalle vuodelle ja että vuonna 2007 sen kokonaistalousarviosta oli siirrettävä 41,5 prosenttia seuraavalle varainhoitovuodelle ja että yli 20 prosenttia (500 000 euroa) poliisiakatemian vuodelta 2006 siirretyistä määrärahoista peruuntui;

                  12.

                  pitää kuitenkin myönteisenä, että maaliskuusta 2010 alkaen poliisiakatemiassa on pidetty viikoittain varainhallintakokouksia talousarvion toteuttamisen ja valvonnan parantamiseksi; toteaa, että poliisiakatemian monivuotisen toimintasuunnitelman yhteydessä on suunniteltu parannuksia; panee merkille ongelman ratkaisemiseksi vuonna 2010 toteutetut toimet; kehottaa poliisiakatemiaa tiedottamaan jatkuvasti vastuuvapauden myöntävälle viranomaiselle toteutetuista parannuksista ja toimista;

         Kirjanpitojärjestelmä

                  13.

                  pitää valitettavana, että tilintarkastustuomioistuin raportoi tänäkin vuonna vuotta 2009 koskevan alustavan tilinpäätöksen valmistelussa havaituista merkittävistä viipeistä ja virheistä; panee erityisesti merkille, että vuoden 2009 lopussa oli käsittelemättä laskuja, joiden arvo oli yhteensä 900 000 euroa; toteaa tilanteen johtuvan siitä, että talousvastuualueet oli jaettu epätyydyttävällä tavalla, sisäiset valvontamenettelyt olivat puutteellisia ja poliisiakatemialla oli vaikeuksia rekrytoida ja pitää palveluksessaan henkilöstöä, jolla on rahoitus- ja kirjanpitoalan pätevyys ja työkokemusta; edellyttää poliisiakatemian tämän vuoksi korjaavan tilanteen pikaisesti ja tiedottavan vastuuvapauden myöntävälle viranomaiselle toteuttamistaan toimista;

                  14.

                  on huolissaan siitä, että poliisiakatemia laski vuotta 2009 koskevassa tilinpäätöksessään, että sen virheiden kokonaisvaikutus kertyneeseen ylijäämään ennen 1. päivää tammikuuta 2008 oli 929 670,27 euroa (10,56 prosenttia sen vuoden 2009 kokonaistalousarviosta) ja vuodesta 2008 alkaen kokonaisvaikutus oli 284 718,77 euroa (3,2 prosenttia sen vuoden 2009 kokonaistalousarviosta);

         Henkilöstöhallinto

                  15.

                  ilmaisee huolensa siitä, että tilintarkastustuomioistuimen mukaan henkilöstön valintamenettelyissä on useita puutteita, jotka vaarantavat menettelyjen seurattavuuden; korostaa erityisesti, että menettelyjä ei dokumentoitu asianmukaisesti; ei pidä hyväksyttävänä, että

                              —

                              vähimmäisvaatimukset, jotka hakijoiden olisi pitänyt täyttää, asetettiin yleensä sen jälkeen, kun hakijat oli arvioitu ja asetettu paremmuusjärjestykseen,

                              —

                              haastatteluissa esitettävät kysymykset laadittiin usein vasta hakemusten tarkastelun jälkeen,

                              —

                              menettelyjä ei dokumentoitu asianmukaisesti;

                  16.

                  on myös huolissaan käytännöistä, jotka ovat Euroopan unionin virkamiehiin sovellettavien henkilöstösääntöjen (6) vastaisia tai laittomia; panee erityisesti merkille tapaukset, joissa

                              —

                              oli mahdotonta todeta, täyttivätkö menestyneet hakijat työkokemuksen pituutta koskevat vaatimukset,

                              —

                              valintalautakunta teki päätöksensä pelkästään ansioluetteloiden perusteella,

                              —

                              valittu hakija ei täyttänyt työkokemuksen vähimmäisvaatimuksia,

                              —

                              sallittiin, että johtotehtävissä oleva henkilöstön jäsen asui Yhdistyneen kuningaskunnan ulkopuolella ja työskenteli Bramshillissä sijaitsevan poliisiakatemian tiloissa rajoitetun määrän päiviä vuodessa ja poliisiakatemia korvasi hänen matkustuskulunsa;

                  17.

                  pitää valitettavana, että eräs väärin tehty palvelukseenottosopimus on edelleen voimassa; kehottaa poliisiakatemiaa korjaamaan tämän sääntöjenvastaisuuden ensi tilassa;

                  18.

                  pohtii kuitenkin, millä tavoin poliisiakatemia aikoo ratkaista nämä toistuvat henkilöstöhallinnon puutteet, etenkin kun poliisiakatemian sihteeristön sijainti Bramshillissä vaikeuttaa merkittävästi poliisiakatemian mahdollisuuksia palkata ja pitää palveluksessaan henkilöstöä, jolla on asianmukainen pätevyys;

                  19.

                  on kuitenkin tyytyväinen siihen, että poliisiakatemia hyväksyi vuonna 2010 johtajan päätöksellä n:o 004/2010 palvelukseenotto-oppaan, joka saattaa palvelukseenottomenettelyt henkilöstösääntöjen mukaisiksi; kehottaakin poliisiakatemiaa tiedottamaan vastuuvapauden myöntävälle viranomaiselle, missä määrin päätös on pantu täytäntöön;

         Henkilökohtaisten menojen rahoittamiseen käytetyt määrärahat

                  20.

                  panee merkille, että sisäisen tarkastuksen osaston, tilintarkastustuomioistuimen ja vastuuvapauden myöntävän viranomaisen toistuvat pyynnöt johtivat vihdoin siihen, että ulkoinen yritys toimitti jälkitarkastuksen henkilökohtaisten menojen rahoittamiseen käytetyistä määrärahoista;

                  21.

                  panee erityisesti merkille, että ulkoisen arvioinnin tavoitteena oli tarkastella toimia, joita poliisiakatemia oli toteuttanut tilintarkastustuomioistuimen poliisiakatemiaa koskevassa tarkastuksessaan vuodelta 2007 esiin nostamien seikkojen johdosta, sekä laatia kertomus, jossa esitetään henkilökohtaisten menojen rahoittamiseen käytettyjen määrärahojen kokonaismäärä ja tähän mennessä takaisinperityt määrät; panee erityisesti merkille seuraavat ulkoisesta tarkastuksesta ilmenevät tiedot:

                              (GBP)

                              Budjettikohta

                              Poliisiakatemian tarkastajille ilmoittamat määrärahat

                              Poliisiakatemian takaisinperimät määrät

                              Kuljetuskustannukset

                              9 508

                              7 421

                              Virka-autojen käyttökustannukset

                              14 783

                              13 916

                              Kalustehankinnat

                              14 788

                              500

                              Matkapuhelukustannukset

                              3 721

                              3 721

                                 Kaikki yhteensä

                                 42 800

                                 25 558

                  22.

                  panee merkille, että henkilökohtaisten menojen korvaamisesta laaditussa kertomuksessa 10/0257/KA esitetyt luvut (siltä osin kuin niitä oli mainittu) ovat huomattavasti pienemmät kuin edellä mainitut ulkoisen tarkastajan kertomuksessa ilmoitetut luvut;

                  23.

                  pahoittelee, että ulkoinen tarkastaja ei pystynyt vahvistamaan sääntöjenvastaisesti käytettyjen määrärahojen suuruutta, koska aikaa oli kulunut liikaa ja poliisiakatemian varainhoidossa, seurannassa ja raportoinnissa ennen vuoden 2007 tarkastusta oli puutteita; toteaakin, että ulkoinen tarkastaja katsoi tärkeämmäksi ottaa tarkastuksen painopisteeksi suoritetut takaisinperinnät ja vielä jäljellä olevat perintämahdollisuudet;

                  24.

                  huomauttaa, että ulkoisen tarkastajan kertomuksessa todettiin, ettei takaisinperintään käytännössä enää ole mahdollisuuksia; paneekin merkille, että

                              —

                              kalusteiden myynnistä saatiin vain 500 puntaa,

                              —

                              poliisiakatemialla ei ole oikeutta vaatia henkilöstöä, joka on käyttänyt vapaaehtoisia kuljetuspalveluita, osallistumaan jälkikäteen poliisiakatemialle aiheutuneisiin kuljetuskustannuksiin; panee myös merkille, että henkilöstösääntöjen 85 artiklan mukaan määrät voidaan periä takaisin henkilöstöltä vain, jos virkamies on ollut tietoinen suorituksen sääntöjenvastaisuudesta tai jos sääntöjenvastaisuus oli niin ilmeinen, että hänen olisi täytynyt tietää siitä;

                  25.

                  korostaa, että tilintarkastustuomioistuin oli jo erityisvuosikertomuksessaan vuodelta 2007 todennut, että tarkastajien oli mahdotonta käydä läpi kaikkia vuoden 2007 mittaan suoritettuja maksuja, joten sääntöjenvastaisesti henkilökohtaisiin menoihin käytettyä määrää ei voitu vahvistaa eikä eritellä, millaisista erityyppisistä henkilökohtaisista menoista oli kyse;

                  26.

                  painottaa jälleen kerran entisen johtajan vastuuta edellä mainituista puutteista ja sääntöjenvastaisuuksista; viittaa tässä yhteydessä 7. lokakuuta 2010 antamaansa päätöslauselmaan, joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan poliisiakatemian talousarvion toteuttamisesta varainhoitovuonna 2008 (7);

                  27.

                  kiinnittää erityisesti huomiota seuraaviin puheenjohtajavaltio Tšekin 18. toukokuuta 2009 ilmoittamiin havaintoihin:

                              —

                              poliisiakatemian huono hallinto: komissio tarjosi akatemialle apua sisäisen tarkastuksen havaintoihin liittyen, mutta johtaja ei koskaan ottanut yhteyttä oikeus-, vapaus- ja turvallisuusasioiden pääosastoon tai budjettipääosastoon,

                              —

                              viestintä sihteeristössä: johtajan ja henkilöstön välisen viestinnän ja luottamuksen puute johtivat pitkäaikaisiin kiistoihin,

                              —

                              avoimuuden puute: sen sijaan, että johtaja olisi tunnistanut ongelmat ja pyytänyt neuvoja hallintoneuvostolta tai komissiolta, hän ei antanut tietoja muille, vaan ne tulivat myöhemmin ilmi sattumalta,

                              —

                              johtajan tilivelvollisuus akatemian hallintoneuvostolle: johtaja ei noudattanut hallintoneuvoston päätöksiä;

                  28.

                  toteaa, että henkilökohtaisten menojen rahoittamiseen käytettyjä määrärahoja koskevat vastuut on selvitetty perusteellisesti; pahoittelee sen vuoksi, että poliisiakatemian hallintoneuvosto ei puuttunut asianmukaisesti entisen johtajan tekemiin virheisiin, koska poliisiakatemian imagoa ei haluttu vahingoittaa; ei ole valmis hyväksymään sitä, että hallintoneuvosto päätti jättää ryhtymättä kurinpitotoimiin pääasiassa sen vuoksi, että entinen johtaja olisi voinut käyttää valitusmahdollisuutta;

                  29.

                  ilmaisee näin ollen jälleen kantansa, että poliisiakatemian hallintoneuvostoa on pidettävä vastuullisena tapahtuneesta, ja ehdottaa, että hallintoneuvostossa tehdään muutoksia, jotta tilanne ei pääse enää toistumaan; pyytää jälleen pohtimaan uudelleen komission asemaa hallintoneuvostossa ja antamaan sille äänioikeuden;

         Sisäinen tarkastus

                  30.

                  pitää myönteisenä, että poliisiakatemia toimitti vastuuvapauden myöntävälle viranomaiselle sisäisen tarkastuksen osaston laatiman lopullisen arviointikertomuksen poliisiakatemian monivuotisen suunnitelman 2010–2014 täytäntöönpanosta; katsoo, että tämä on osoitus avoimuudesta ja hyvästä käytännöstä ja että kaikkien muidenkin virastojen olisi toimittava näin;

                  31.

                  on tyytyväinen siihen, että poliisiakatemia hyväksyi lopulta 21. kesäkuuta 2010 sisäisen tarkastuksen osaston, tilintarkastustuomioistuimen ja vastuuvapauden myöntävän viranomaisen suosituksesta johtajan päätöksellä n:o 010/2010 uuden poikkeusten kirjaamismenettelyn; kehottaa poliisiakatemiaa nyt tiedottamaan vastuuvapauden myöntävälle viranomaiselle, missä määrin päätös on pantu täytäntöön;

                  32.

                  huomauttaa, että vastuuvapauden myöntämisen poliisiakatemian talousarvion toteuttamisesta olisi perustuttava enemmän siihen, miten akatemia on suoriutunut tehtävistään vuoden aikana;

         Poliisiakatemian toimintasuunnitelma vuosiksi 2010–2014

                  33.

                  panee merkille, että poliisiakatemian hallintoneuvosto hyväksyi lopulta toukokuussa 2010 monivuotisen toimintasuunnitelman vastuuvapauden myöntävän viranomaisen pyynnöstä; panee myös merkille, että syyskuun 2010 loppuun mennessä 44 välitavoitteesta oli toteutettu 19, ja toteaa, että 18 välitavoitteen toteuttaminen on edennyt suunnitellussa aikataulussa ja 7 välitavoitteen toteuttaminen ei vielä ole alkanut;

                  34.

                  on huolissaan siitä, että sisäisen tarkastuksen osasto totesi lopullisessa arviointikertomuksessaan poliisiakatemian monivuotisen toimintasuunnitelman 2010–2014 täytäntöönpanosta, että eräiden toimintasuunnitelman osioiden kuvaus ei ole selkeä ja joissakin sen välitavoitteissa esiintyy päällekkäisyyttä; painottaakin, että väliraportit eivät aina ole riittävän täsmällisiä, jotta niiden avulla saataisiin selvä käsitys siitä, mitä konkreettisia toimia yksittäisiin välitavoitteisiin liittyy, ja niiden perusteella on vaikea arvioida yleisesti välitavoitteisiin liittyvien toimien lopullista tilannetta;

                  35.

                  kehottaa siksi painokkaasti poliisiakatemiaa toteuttamaan seuraavat toimet:

                              —

                              toimintasuunnitelma 2 / välitavoite 7 ”poliisiakatemian sisäisen valvonnan standardit”: hyväksymään uuden järjestelmän, jossa on 16 sisäisen valvonnan standardia, jotka ovat yksinkertaisempia kuin alkuperäiset 24 standardia,

                              —

                              toimintasuunnitelma 3 / välitavoite 4 ”sihteeristön toiminnan tehokkuuden ja vaikuttavuuden sekä sen johtajuuden ja hallinnoinnin arviointi”: kuvaamaan poliisiakatemian tulosarviointiin ja vuotuiseen henkilöstöarviointiin tarkoitetun tasapainotetun tulostaulun tilanteen,

                              —

                              toimintasuunnitelma 4 / välitavoite 1 ”hyväksymiskertojen ja kirjanpitoprosessien uudelleentarkastelu”: antamaan tarkempia tietoja varainhoitomenettelyjen suunnitellusta tulevasta kehityksestä kuvaamalla uudelleentarkastelun tulokset, erityisesti tärkeimmät suositukset, jotka poliisiakatemia aikoo panna täytäntöön edistääkseen varainhoitomenettelyjen vaikuttavuutta, valvonta mukaan lukien,

                              —

                              toimintasuunnitelma 5 / välitavoite 2 ”ennakko- ja jälkitarkastusvalmiuksien parantaminen”: selittämään ennakkotarkastuksiin liittyvät tärkeimmät, joko jo toteutetut tai vielä suunnitteilla olevat muutokset sekä avustusten jälkitarkastuksia koskevat suunnitelmat,

                              —

                              toimintasuunnitelma 10 / välitavoite 1 ”tilapäistyöntekijöiden käytön vähentäminen”: kehittämään strategian tilapäistyöntekijöiden käyttöä varten,

                              —

                              toimintasuunnitelma 11 ”henkilöstöhallinnon parantaminen ja kehittäminen”: kuvaamaan poliisiakatemian suunnitteleman uuden henkilöstöhallintomenetelmän hyödyllisyyttä ja odotettavissa olevia etuja, muun muassa mahdollisia vaikutuksia poliisiakatemian tuleviin henkilöstötarpeisiin;

                        kehottaa siksi poliisiakatemiaa ja sen hallintoneuvostoa tiedottamaan vastuuvapauden myöntävälle viranomaiselle 30. kesäkuuta 2011 mennessä kaikkien näiden seikkojen johdosta toteuttamistaan toimista ja parannuksista;

                  36.

                  panee merkille poliisiakatemian vastauksen, jonka mukaan se ryhtyisi ehdottomasti asianmukaisiin toimiin sovellettavien määräysten mukaisesti, jos sisäisen tutkinnan jälkeen olisi mahdollista päätellä, että henkilökohtainen vastuu on todettavissa; kehottaa poliisiakatemiaa tiedottamaan vastuuvapauden myöntävälle viranomaiselle sisäisen tutkinnan täytäntöönpanosta;

                  37.

                  kehottaa tilintarkastustuomioistuinta toimittamaan tarkastuksen, jossa tarkastellaan poliisiakatemian toimintasuunnitelman täytäntöönpanoa;

                  38.

                  muistuttaa, että poliisiakatemian toimintasuunnitelman toteuttaminen riippuu pääasiassa sen mahdollisuuksista rekrytoida ja pitää palveluksessaan henkilöstöä, jolla on rahoitus- ja kirjanpitoalan pätevyys ja työkokemusta;

         Rakenteelliset puutteet

                  39.

                  panee merkille oikeus-, vapaus- ja turvallisuusasioiden pääosaston vuotuisessa toimintakertomuksessa vuodelta 2009 esitetyn näkemyksen poliisiakatemian rakenteellisista ongelmista; kyseenalaistaa jälleen poliisiakatemian kyvyn ratkaista seuraavat ongelmat:

                              —

                              rajatun tehtävänsä ja sitä vastaavan pienen kokonsa vuoksi poliisiakatemia ei kykene soveltamaan EU:n varainhoitosäännöksiä ja henkilöstösääntöjä, jotka molemmat ovat monimutkaiset,

                              —

                              poliisiakatemian sihteeristön sijainti Bramshillissä noin 70 kilometrin päässä Lontoosta aiheuttaa ongelmia muun muassa henkilöstön palvelukseen ottamisen ja joukkoliikenneyhteyksien osalta,

                              —

                              poliisiakatemian kiinteät hallintomenot ovat huomattavan suuret suhteutettuina sen toimintaan: vuonna 2009 hallintoneuvostossa oli 27 jäsentä, vaikka poliisiakatemia työllisti ainoastaan 28 henkilöstön jäsentä;

                  40.

                  toteaa, että poliisiakatemia ja Europol ovat molemmat samankaltaisella alalla toimivia unionin elimiä ja että niiden toiminta täydentää toisiaan; uskoo, että jos niiden toiminta yhdistettäisiin yhden viraston toteutettavaksi, vältettäisiin tarpeettomia lisäkustannuksia; muistuttaa, että unionin talousarvion perustana on moitteettoman varainhoidon periaate, minkä vuoksi menojen on oltava asianmukaisia, vaikuttavia ja tehokkaita ja tarpeettomiin kustannuksiin on puututtava asianmukaisesti;

                              a)

                              suosittelee sen vuoksi, että poliisiakatemia yhdistetään lähitulevaisuudessa Europoliin; on vakuuttunut siitä, että niiden yhdistäminen auttaa järkeistämään ja tehostamaan varainkäyttöä; on vakuuttunut siitä, että poliisiakatemian ja Europolin säilyttäminen erillisinä aiheuttaisi enemmän kustannuksia kuin niiden yhdistäminen; suhtautuu siksi myönteisesti komission ehdotukseen, jonka mukaan Europol voisi ottaa hoitaakseen poliisiakatemian koulutustehtävän; pahoittelee, että jäsenvaltiot hylkäsivät tämän ehdotuksen, ja pyytää, että ehdotusta arvioidaan uudelleen;

                              b)

                              on vakuuttunut, että poliisiakatemian yhdistäminen Europoliin olisi hyödyllistä niiden kummankin nykyisten tehtävien toteuttamiselle; uskoo, että yhdistäminen mahdollistaa edellä mainittujen poliisiakatemian rakenteellisten ja pitkään jatkuneiden ongelmien ratkaisemisen konkreettisella tavalla sekä antaa poliisiakatemialle tilaisuuden ylempien poliisiviranomaisten kouluttamistehtäväänsä toteuttaessaan hyödyntää suoraan Europolin asiantuntemusta kansainvälisen järjestäytyneen rikollisuuden ja terrorismin torjunnan alalla; uskoo, että yhdistämisen ansiosta Europol hyötyy poliisiakatemian verkostoista ja koulutusalan asiantuntemuksesta sekä siitä, että sen tiloissa toimii yksinomaan koulutukseen keskittyvä yksikkö;

                              c)

                              toistaa pyyntönsä, että komissio tarkastelisi ennen 1. syyskuuta 2011 mahdollisuutta ratkaista akatemian rakenteelliset ja pitkään jatkuneet ongelmat konkreettisella tavalla siten, että poliisiakatemia yhdistetään Europoliin; pyytää neuvostoa ja komissiota antamaan ennen vuoden 2011 loppua parlamentille selvityksen poliisiakatemian yhdistämisestä Europoliin;

                  41.

                  viittaa vastuuvapauden myöntämistä koskevaan päätökseen liittyvien muiden, luonteeltaan yleisten huomautusten osalta erillisvirastojen toiminnasta, varainhoidosta ja sen valvonnasta 10. toukokuuta 2011 antamaansa päätöslauselmaan (8).

         (1)  EUVL C 338, 14.12.2010, s. 137.

         (2)  EYVL L 248, 16.9.2002, s. 1.

         (3)  EUVL L 256, 1.10.2005, s. 63.

         (4)  EYVL L 357, 31.12.2002, s. 72.

         (5)  EUVL L 320, 7.12.2010, s. 11.

         (6)  EYVL L 56, 4.3.1968, s. 1.

         (7)  EUVL L 320, 7.12.2010, s. 12.

         (8)  Hyväksytyt tekstit, P7_TA(2011)0163 (katso tämän virallisen lehden sivu 269).